Hulde gebring aan oudgenl. Constand ViljoenOudgenl. Constand Viljoen. Pres. Cyril Ramaphosa, die VF Plus en die DA het hulde gebring aan genl. Constand Viljoen nadat hy Vrydag in die ouderdom van 86 jaar op sy plaas naby Ohrigstad oorlede is. Viljoen was die voormalige hoof van die destydse Suid-Afrikaanse Weermag en stigtersleier van die destydse Vryheidsfront. Pres. Ramaphosa het sy medelye betuig met Viljoen se weduwee, Risti, en sy ander onmiddellike familie, sy vriende en kennisse. Volgens Ramaphosa sal Viljoen onthou word vir sy invloed op konserwatiewe bewegings om hul planne vir militêre weerstand teen die demokratiese oorgang te laat vaar. “Hy het vervreemding deur sy gemeenskap en jarelange ondersteuners gewaag deur konserwatiewe groeperinge te mobiliseer om deel te neem aan die politieke en grondwetlike onderhandelinge wat ons demokratiese bedeling opgelewer het. “Sy oorgang van ’n militêre bevelvoerder na ’n stem in ons demokratiese parlement illustreer die inklusiewe, diverse en verdraagsame karakter van ons grondwetlike bedeling en politiek.” John Steenhuisen, DA-leier, het ook sy medelye met Viljoen se geliefdes betuig. “Viljoen het ’n integrale rol gespeel in die ontlonting van die moontlike bedreiging van gewapende geweld voor die eerste demokratiese verkiesing van ons land in 1994 en het ook op die politieke terrein diep spore getrap as een van die medestigters van die Vryheidsfront.” Dr. Pieter Groenewald, VF Plus-leier, het gesê Viljoen het groot en diep spore gelaat in die geskiedenis van Suid-Afrika. “Hy sal altyd om twee redes onthou word: As ŉ uitmuntende soldaat en as ŉ politikus wat ŉ besondere rol gespeel het in die politieke oorgangstydperk vanaf 1994.” Volgens Groenewald is Viljoen as soldaat wyd gerespekteer. “Hy was ŉ militêre leier wat geglo het ŉ generaal lei van voor en nie van agter nie. Hy het soms kritiek gekry daarvoor, maar hy het gewis die respek en waardering van sy soldate op grondvlak gehad vir daardie benadering.” Sy prestasies as militaris is daar vir almal om van kennis te neem, meen Groenewald. “Dit is welbekend dat hy ŉ uiters suksesvolle generaal was in die weermag. “As politikus het hy ŉ leidende rol gespeel vir die politieke oorgang en om te verseker dat daar stabiliteit was in Suid-Afrika gedurende daardie oorgangstydperk.” Volgens Groenewald het Viljoen as politikus baie probeer om sy militêre benadering toe te pas. En is dit positief en negatief ervaar. “Positief omdat sy beplanning, sy strategie en uitvoering van politieke denke beslis baie waardevol was, maar soms het hy ook gesukkel weens sy rigiede militêre styl. “Op persoonlike vlak het ek soms vir hom gesê dat almal in die weermag onmiddellik moet reageer en op aandag spring wanneer ŉ generaal ŉ opdrag gee. In die politiek kan jy ongelukkig nie ŉ bevel gee nie, jy kan net ŉ versoek rig.” Vir genl. Viljoen was Afrikaner-eenheid baie belangrik en in die politiek het hy so probeer optree om Afrikaner-eenheid te bevorder, al was dit nie altyd maklik nie. “Daar was diegene, veral vanuit Afrikaner-geledere, wat hom oor sy benadering gekritiseer het, en dit was nie altyd geregverdig nie. “As gesinsmens was sy familie vir hom baie belangrik en hy het altyd soos ŉ ware heer opgetree teenoor alle mense met wie hy in aanraking was.”